Ügytípus megnevezése: **Hagyatéki eljárás**

1. **Általános tájékoztató:**

**A hagyatéki eljárás az ember (örökhagyó) halálával bekövetkező hagyatékátszállást biztosítja; az örökhagyó vagyonában történő jogutódlást állapítja meg és igazolja. Az eljárás célja, hogy az örökléssel kapcsolatos valamennyi kérdés jogvita nélkül rendeződjék, és ehhez az érdekeltek a kellő tájékoztatást megkapják.**

A hagyatéki eljárás során a jegyző feladata a leltár felvételéhez szükséges adatok (az örökhagyó és a hagyatéki eljárásban érdekeltek jogszabályban meghatározott adatai, valamint a hagyatékba tartozó vagyon), továbbá az ezekkel kapcsolatos nyilatkozatok beszerzése, a tényállás tisztázása. A hagyaték megállapítása és az örökösök részére történő átadása a közjegyző hatásköre.

|  |
| --- |
| **Felhívjuk figyelmét, hogy az eljárást a hozzátartozó nyilatkozata alapján folytatjuk le.** |
| . |
| A hagyatéki eljárásról szóló 2010. évi XXXVIII. törvény (továbbiakban Hetv.) 20.§-a szerint leltározni kell a hagyatékban lévő: |
| - belföldön fekvő ingatlan (lakás, garázs, föld, kert, telek stb.) tulajdoni hányadát; |
| - belföldi cégjegyzékbe bejegyzett gazdasági társaságban, illetve szövetkezetben fennálló tagi (részvényesi) részesedést; |
| - lajstromozott vagyontárgyat (olyan ingó dolog vagy jog, melynek meglétét közhiteles nyilvántartás igazolja pl: gépjármű, lőfegyver, védett műalkotás stb.); |
| - ingó vagyont, ha értéke -az örökösök bejelentése alapján- az egy örökösnek jutó ingóörökség törvényben megállapított öröklési illetékmentes értéket (jelenleg 300.000,-Ft) meghaladja. |

|  |
| --- |
| **A hagyatékot leltározni kell akkor is, ha az** |
| - öröklésben érdekelt öröklési érdeke veszélyeztetve van, és méhmagzat, kiskorú, cselekvőképességet érintő gondnokság alatt álló nagykorú, ismeretlen helyen lévő személy, ügyeinek vitelében akadályozott természetes személy vagy csak a Magyar Állam az érdekelt; |
| - örökhagyó végintézkedéssel alapítvány létesítését rendelte el, vagy bizalmi vagyonkezelési jogviszonyt alapított. |

1. **Illetékesség:**

|  |
| --- |
| **Az eljárás lefolytatására elsősorban örökhagyó utolsó belföldi lakóhelye**; ennek hiányában, utolsó belföldi tartózkodási helye; ennek hiányában belföldi elhalálozásának helye; ennek hiányában a hagyatéki vagyon fekvésének helye **szerinti jegyző az illetékes**. Fentiek hiányában a Magyar Országos Közjegyzői Kamara – az öröklésben érdekelt hozzá benyújtott kérelme alapján történő kijelölés – szerinti jegyző az illetékes. |
| . |
| A hagyatéki eljárás lefolytatására illetékes közjegyző kizárólagos illetékességgel rendelkezik ugyanannak az örökhagyónak a hagyatékára vonatkozó újabb eljárásra (póthagyatéki eljárás, megismételt eljárás). |

1. **Eljárás Illetéke:** Illetékmentes eljárás
2. **Az eljárás ismertetése:**

**A hagyatéki eljárás hivatalból akkor indul, amikor a jegyző az örökhagyó haláláról értesül** (a halottvizsgálati bizonyítvány alapján, ennek hiányában, a bíróság holtnak nyilvánító vagy a halál tényét megállapító végzése alapján). **A halottvizsgálati bizonyítványon megjelölt hozzátartozó** (hatóságunk előtt csak az ott megjelölt hozzátartozó **ismert) értesítést és tájékoztatást kap az eljárás megindulásáról az ezzel kapcsolatos teendőiről, nyilatkozattételi kötelezettségéről.** A hagyatékkal kapcsolatos nyilatkozatot a kiértesített hozzátartozónak kell szolgáltatnia, de bármelyik öröklésben érdekelt nyilatkozatot tehet.

**Amennyiben hagyatéki leltár felvételére nem kerül sor a hagyatéki eljárás megszüntetésre kerül. Az eljárás megszüntetésre kerül még akkor, ha a nyilatkozó örökös nemleges nyilatkozatot tesz, mivel az örökhagyó** után sem ingatlan vagyon, sem leltározás alá eső, 300 000 Ft-ot meghaladó vagyontárgy nem maradt.

**Hagyatéki leltár felvétele esetén a hagyatéki ügyintéző tájékoztatja a feleket a beszerzett adatokról, a hagyaték tárgyához tartozó ismertté vált vagyontárgyakról, a biztosítási intézkedés kérelmezésének lehetőségéről, az iratbetekintési jogról, az eljárás további menetéről, a felek jogaikról, kötelezettségeikről és az eljárás várható költségeiről. Felhívja továbbá a feleket, hogy 8 napon belül jelentsék be, amennyiben a tájékoztatásban foglaltakon felül további, a hagyaték tárgyához tartozó vagyontárgy rögzítése szükséges a leltárban.**

**A nyilatkozat(ok) megtételét követően az ügyintéző –**amennyiben szükséges**– további megkereséssel él a társhatóságok felé az eljáráshoz szükséges adatok beszerzése érdekében.**

Amennyiben örökhagyó hagyatékát belföldön fekvő ingatlan (pl. lakás, garázs, kert, telek stb.) tulajdoni hányada is képezi, az ingatlan értékéről az illetékes települési önkormányzat jegyzője – megkeresésünk alapján – adó- és értékbizonyítványt állít ki. Az adó- és értékbizonyítvány tartalmáról az öröklésben érdekeltek tájékoztatást kapnak a hatóságtól, melyre az abban foglaltakkal szemben fellebbezéssel élhetnek. A hagyatéki leltár csak a fellebbezési határidő lejárta után, ha pedig az adó- és értékbizonyítvány ellen fellebbezéssel éltek, akkor a fellebbezés elbírálása után kerülhet megküldésre közjegyzőnek.

**A tényállás tisztázását, a szükséges adatok beszerzését követően kerül sor a hagyatéki leltár elkészítésére, mely mellékleteivel együtt kerül továbbításra a 15/1991. (XI.26.) IM rendelet alapján illetékes közjegyző részére. Az eljárás jegyzői szakasza hivatalunknál ezzel lezárul.**

**Az eljárás indulhat kérelemre is** (pl. póthagyatéki eljárás, magyar állampolgár külföldön bekövetkezett halálesete esetén) **olyan személynek a bejelentése alapján, akinek a hagyatéki eljárás megindításához jogi érdeke fűződik. Ezt a jogi érdekét azonban valószínűsíteni kell, illetve a bejelentéshez csatolni kell a joghatóság és illetékesség megállapításhoz szükséges adatokat alátámasztó (tulajdoni lap, bankszámla kivonat, forgalmi engedély stb..), valamint a bejelentés szerinti örökhagyó halálának tényét igazoló okiratokat.**

1. **Póthagyatéki eljárás:**

|  |
| --- |
| **Póthagyatéki eljárás lefolytatására akkor kerülhet sor, ha a hagyatéki eljárás (alaphagyatéki eljárás) befejezése után kerül elő a hagyatékhoz tartozó valamilyen vagyontárgy.** A póthagyatéki eljárásra a hagyatéki eljárás szabályait kell megfelelően alkalmazni, azzal a különbséggel, hogy kérelemre indul, és ez esetben az eljárást kezdeményező félnek igazolnia kell a halálozás tényét, a hagyatéki vagyon meglétét. |
| . |
| Az alaphagyatéki eljárásban tett nyilatkozatok és elvégzett eljárási cselekmények - az örökség visszautasításától vagy a visszautasítás jogáról való lemondástól eltekintve - a póthagyatéki eljárásra nem hatnak ki. |

1. **Örökös (nyilatkozatot tevő) által hozott íratok:**

|  |
| --- |
| **- örökhagyó halotti anyakönyvi kivonatának másolata** (póthagyatéki eljárás esetén az alaphagyatéki eljárás során keletkezett hagyatékátadó végzés másolata is), |
| **- nem magyar állampolgárság esetén örökhagyó állampolgárságát igazoló közokirat** (személyi igazolvány, útlevél, állampolgársági bizonyítvány, honosítási okirat stb.) **másolata**, |
| - belföldön lakóhellyel, tartózkodási hellyel nem rendelkező öröklésben érdekelt **magyarországi kézbesítési megbízottjának megbízási szerződésének másolata, vagy magyarországi lakóhellyel rendelkező meghatalmazottjának meghatalmazás másolata,** |
| **- örökhagyó által tett végintézkedés esetén** (végrendelet, öröklési szerződés stb.) annak **másolata**, |
| - amennyiben az öröklésben érdekeltek között van olyan, **aki képviselővel rendelkezik, az erre vonatkozó adatok, dokumentumok** (pl: kiskorú törvényes képviselőjének adatai, gyámolt/gondnokolt esetében gyámhatósági határozat; meghatalmazotti képviselet esetén meghatalmazás stb.) **másolata**, |
| **- örökhagyó hagyatéki tartozásaira vonatkozó dokumentumok** (hitel- vagy pénzintézeti szerződés, elszámolás stb.) **másolata**, |
| **- hitelezői igény bejelentés esetén: igazoló dokumentumok másolata** (pl.: temetési számla, egyéb számla, elszámolás, igazolás stb.; nyilvántartáson kívüli tulajdonjogi igényt megalapozó irat (pl: adásvételi szerződés); házassági vagyonközösségi igény esetén (pl.: házassági anyakönyvi kivonat) stb. |
| . |
| **Amennyiben örökhagyó ingatlannal vagy leltározandó ingóságokkal rendelkezik, erre vonatkozó igazolások:** |
| . |
| **- Örökhagyó ingatlanára vonatkozóan a beazonosításhoz pontos helyrajzi szám és cím megjelölése** |
| - hatósági nyilvántartásban szereplő **jármű**(pl. személygépkocsi, utánfutó, motorkerékpár, motorcsónak, mezőgazdasági haszongépjármű stb.) **forgalmi engedély másolata**, |
| **- gazdasági társaságban, ill. szövetkezetben fennálló tagi (részvényesi) részesedés esetén cégkivonat vagy alapító okirat másolata,** |
| **- pénz- és hitelintézettel szemben, fennálló követelésből eredő igazolások** (pénzintézetnél vezetett számla számlakivonata, egyenlegközlő, értékpapír, takarékbetétkönyv, szerződés, elszámolás stb.) **másolata**, |
| **- biztosításból eredő követelés igazolás** (pl: kötvény, díjközlő) **másolata**, |
| **- pénztári tagságból eredő követelés igazolás** (pl: lakás-takarék, magánnyugdíj pénztári tagság, egészségbiztosítási tagság tagi értesítő, egyenlegközlő, kimutatás stb.) **másolata**, |
| **- örökhagyót megillető járandóságra vonatkozó igazolás** (nyugdíj szelvény/törzsszám, munkabér vagy bérjellegű járandóságról munkáltatói letét igazolás, határozat, levél stb.) **másolata**, |
| **- MVH regisztrációból adódó követelésre vonatkozó igazolás** (regisztrációs lap, támogatás igénylésére, megítélésére vonatkozó dokumentum, irat stb.) **másolata**, |
| **- egyéb örökhagyó tulajdonában lévő ingóságról igazolás másolat.** |

1. **Európai öröklési bizonyítvány:**

|  |
| --- |
| Amennyiben a hagyatéki ügynek nemzetközi vonatkozása is van legfontosabb a joghatóság kérdésének megállapítása. Azt, hogy a konkrét hagyatéki ügyben magyar közjegyző eljárhat-e a nemzetközi magánjogról szóló 2017. évi XXVIII. törvény rendelkezései határozzák meg. |
| . |
| **A 650/2012/EU európai parlamenti és tanácsi rendelet (továbbiakban: Rendelet) joghatóság szabályai az irányadóak azonban az európai uniós tagállamban szokásos tartózkodási hellyel rendelkező örökhagyó utáni öröklésre, amennyiben az örökhagyó 2015. augusztus 17-én vagy azt követően hunyt el.** |
| . |
| Az öröklésre vonatkozó nemzetközi szabályok tagállamomként jelentős mértékben eltérnek egymástól (pl. arra vonatkozóan kik és milyen arányban örökölnek az örökhagyó után, jár-e kötelesrész, mi számít kötelesrésznek stb.). **Az Európai Öröklési Rendelet természetesen nem „írja felül”, nem helyezi hatályon kívül az egyes tagállamok nemzeti Polgári Törvénykönyveiben vagy más jogszabályokban megtalálható öröklési jogszabályokat. Azt öröklés jog rendjét továbbra is nemzeti szinten szabályozzák.**Magyarországon ezt a Polgári Törvénykönyv határozza meg. |
| . |
| Az Európai Öröklési Rendelet három fő kérdést szabályoz: a hagyatéki eljárást melyik uniós tagállamban lehet lefolytatni, az alkalmazandó jog meghatározását, és a tagállamok bíróságai, közjegyzői által meghozott határozatok (pl. hagyatékátadó végzés) tagállamok közötti, kölcsönös elismerését. |
| . |
| **A joghatóság**(alkalmazandó jog és a hatóságok eljárási jogosultsága)**attól függ, hogy az örökhagyónak halálakor hol volt a szokásos tartózkodási helye, mégpedig tekintet nélkül arra, hogy az örökhagyónak mi volt az állampolgársága. Ennek az államnak az öröklési jogszabályai alapján kell rendezni az örökhagyó hagyatékának jogi sorsát.** Az örökhagyó halálakor szokásos tartózkodási helye lényegében az a hely, ahol az örökhagyó életvitelének középpontja volt a halálát közvetlenül megelőző években, figyelembe véve olyan tényezőket, mint például az érintett államban való tartózkodás időtartama, gyakorisága, oka, indoka. Szokásos tartózkodási helynek csakis az a hely tekinthető, mely szoros és tartós kapcsolatot jelentett az örökhagyó és az érintett tagállam között (az, hogy az örökhagyónak az adott helyen volt bejelentett, hatóságilag nyilvántartott lakcíme nem feltétlenül jelenti azt, hogy az tekinthető szokásos tartózkodási helyének). **A hatóságoknak gondosan és körültekintően kell mérlegelniük, hogy melyik állam volt ez a hely.** |

**Alkalmazott jogszabályok:**

**További hasznos tudnivalókról** (pl.: hagyatéki tartozások, hagyatéki hitelezői igény, ági öröklés, kötelesrész, örökbefogadással kapcsolatos öröklési jogi szabályok, eljárás megismétlése, közvetítői eljárás, osztályos és egyéb egyezségek, hagyatéki per, jogorvoslatok stb.) **az alábbi jogszabályokból tájékozódhat:**

* **2010. évi XXXVIII. törvény a hagyatéki eljárásról**
* **29/2010. (XII. 31.) KIM rendelet a hagyatéki eljárás egyes cselekményeiről**
* **2013. évi V. törvény a Polgári Törvénykönyvről**
* **2016. évi CXXX. törvény a polgári perrendtartásról**
* **2016. évi CL. törvény az általános közigazgatási rendtartásról**
* **2002. évi LV. törvény a közvetítői tevékenységről**
* **650/2012/EU európai parlamenti és tanácsi rendelet**
* **2015. évi CCXXII. tv. az elektronikus ügyintézés és bizalmi szolgáltatások általános szabályairól**

Ügytípus megnevezése: **Talált dolgok tekintetében követendő eljárás**

1. **Általános információk:**

|  |
| --- |
| **A találó köteles** a talált dolgot a találástól számított nyolc napon belül a dolog elvesztőjének, tulajdonosának, a dolog átvételre jogosult más személynek vagy a találás helye szerint illetékes jegyzőnek átadni. A találónak a talált dologra vonatkozó igénybejelentését az átadással egyidejűleg kell megtennie. **Ha az átadott dolog átvételére jogosult személye megállapítható**, a jegyző a dolgot késedelem nélkül átadja a jogosultnak. Ha az átvételre jogosult személye nem állapítható meg, a jegyző a dolgot az átadástól számított három hónapon át megőrzi. Ha ez idő alatt a jogosult nem jelentkezik, a dolgot- ha ennek tulajdonjogára az átadáskor igényt tartott- a találónak ki kell adni.  Ha a jogosult a dologért az átadástól számítot három hónap alatt nem jelentkezett, és a találó az átadáskor nem tartott igényt a dolog a tulajdonjogára, a jegyző a talált dolgot értékesíti. |
| . |
| **Felhívjuk az átvételre jogosult** (tulajdonos, bérlő, használó) **figyelmét arra, hogy a talált tárgy feletti rendelkezési jogot** (tulajdonjog, bérleti jog, használati jog) **hitelt érdemlően igazolnia kell** (például okmánnyal, irattal, egyéb bizonyítási eszközzel, pontos leírással), **és csak ennek vizsgálatát követően kerülhet kiadásra a tárgy, egy átadási-átvételi jegyzőkönyv felvétele mellett.** |

1. **Illetékesség:**

A találás helye szerinti települési önkormányzat jegyzője.

1. **Eljárás Illetéke:** Illetékmentes eljárás

**Alkalmazott jogszabályok:**

* a Polgári Törvénykönyvről szóló 2013. évi V. törvény 5:54-5:64. §
* az illetékekről szóló 1990. évi XCIII. törvény 33. § (2) bekezdés 3. pont
* a polgárok személyi adatainak és lakcímének nyilvántartásáról szóló 1992. évi LXVI. törvény 29. § (12) bekezdés
* az általános közigazgatási rendtartásról szóló 2016. évi CL. törvény 15. § (2) bekezdés, 36. § (1) bekezdés, 121. § (1) bekezdés a) pont
* az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 60. §
* Magyarország helyi önkormányzatairól szóló 2011. évi CLXXXIX. törvény 132. § (1) bekezdés i) pont, 132. § (2) bekezdés
* a körözési nyilvántartási rendszerről és a személyek, dolgok felkutatásáról és azonosításáról szóló 2013. évi LXXXVIII. törvény
* az információs önrendelkezési jogról és az információszabadságról szóló 2011. évi CXII. törvény
* 18/2017. (XII. 15.) IM rendelet a hatósági letétről, valamint a közigazgatási hatósági eljárássorán zár alá vett vagy lefoglalt dolgok tárolásáról és értékesítéséről
* a személyazonosító igazolvány kiadásáról és az egységes arcképmás- és aláírás-felvételezés szabályairól szóló 414/2015. (XII. 23.) Korm. rendelet

**Zalaszentgróti Közös Önkormányzati Hivatala**

**Címe:** 8790 Zalaszentgrót, Dózsa Gy. u. 1.

**Ügyfélfogadási időpontok**:

hétfő: 8:00-12:00, 13:00-15:00

Kedd: 8:00-12:00

Szerda: nincs ügyfélfogadás

Csütörtök: 8:00-12:00, 13:00-15:00

Péntek: 8:00-12:00

**Ügyintéző:** Gángó-Kató Edina (Zalaszentgrót, Tekenye) Tel.06-83/562-968

Csóti Zsuzsanna (Zalavég) Tel.: 06-83/562-978